b'\n_START_ARTICLE_\nPeng\xc5\x91\n_START_PARAGRAPH_\nPeng\xc5\x91 (v mad\xc5\xbear\xc5\xa1\xc4\x8dini \xc5\xbevenket, \xc5\xbevenketanje) je nekdanja mad\xc5\xbearska valuta, ki se je uporabljala med letoma 1927 in 1946._NEWLINE_Ko je Mad\xc5\xbearska po koncu 1. svetovne vojne postala neodvisna dr\xc5\xbeava, je \xc5\xa1e nekaj \xc4\x8dasa za pla\xc4\x8dilno sredstvo uporabljala avstro-ogrsko krono. Ker je le ta zaradi inflacije vedno bolj izgubljala vrednost, je mad\xc5\xbearska vlada, da bi vzpostavila gospodarsko stabilnost, 21. januarja 1927 uvedla novo valuto peng\xc5\x91. En peng\xc5\x91 je bil na dan izdaje vreden 12.500 kron, kilogram zlata je bil vreden 3.800 peng\xc5\x91v. Delil se je na 100 fill\xc3\xa9rjev._NEWLINE_Po koncu 2. svetovne vojne je peng\xc5\x91 zaradi vrtoglave hiperinflacije naglo za\xc4\x8del izgubljati vrednost in na bankovcih so se za\xc4\x8dele pojavljati vrednosti v t. i. millpengih, to je v milijonih peng\xc5\x91v. Da bi vlada upo\xc4\x8dasnila inflacijo, je uvedla t. i. krmilni peng\xc5\x91 (mad\xc5\xbearsko ad\xc3\xb3peng\xc5\x91), katerega razmerje proti pengu so izra\xc4\x8dunali vsak dan znova. Ta poteza je lahko samo nekoliko prelo\xc5\xbeila konec penga. Mad\xc5\xbearsko gospodarstvo se je stabiliziralo \xc5\xa1ele po uvedbi nove valute - forinta. Ta je bil uveden 1. avgusta 1946. En forint so menjali za 400.000 kvadrilijonov (4\\cdot 10^{29}) peng\xc5\x91v oz. 200 milijonov krmilnih peng\xc5\x91v.'